b'\n_START_ARTICLE_\nVesoljsko izstreli\xc5\xa1\xc4\x8de\n_START_PARAGRAPH_\nVes\xc3\xb3ljsko izstrel\xc3\xad\xc5\xa1\xc4\x8de (tudi kozmodr\xc3\xb3m, angle\xc5\xa1ko spaceport, rusko \xd0\xba\xd0\xbe\xd1\x81\xd0\xbc\xd0\xbe\xd0\xb4\xd1\x80\xd0\xbe\xcc\x81\xd0\xbc) je podro\xc4\x8dje za izstreljevanje vesoljskih plovil, podobno kot je pomorsko pristani\xc5\xa1\xc4\x8de za ladje ali letali\xc5\xa1\xc4\x8de za letala. Izraza vesoljsko izstreli\xc5\xa1\xc4\x8de, ali kar izstreli\xc5\xa1\xc4\x8de, in \xc5\xa1e bolj kozmodrom, sta se tradicionalno rabila za obmo\xc4\x8dja, s katerih je bilo mo\xc5\xbeno izstreljevati vesoljska plovila v tir okrog Zemlje ali na medplanetarne trajektorije. Vesoljske postaje in predlagane prihodnje baze na Luni se v\xc4\x8dasih imenujejo vesoljska izstreli\xc5\xa1\xc4\x8da, \xc5\xa1e posebej, \xc4\x8de bodo namenjena kot baze za nadaljnja potovanja._NEWLINE_Izraz raketno izstreli\xc5\xa1\xc4\x8de (rocket launch site) se rabi za katerikoli objekt, s katerega se izstreljujejo predvsem rakete nosilke. Lahko ima eno ali ve\xc4\x8d izstrelitvenih plo\xc5\xa1\xc4\x8dadi ali primerna mesta za vgradnjo prenosljive izstrelitvene plo\xc5\xa1\xc4\x8dadi. Obi\xc4\x8dajno ga obkro\xc5\xbea veliko varnostno obmo\xc4\x8dje, pogosto poimenovano raketno obmo\xc4\x8dje ali obmo\xc4\x8dje izstrelkov (in poligon). Ta sega do razdalje, do katere se pri\xc4\x8dakuje, da bodo rakete letele in znotraj katere bodo njene odvr\xc5\xbeene komponente pristale oziroma padle. V\xc4\x8dasih so tam postavljene sledilne postaje za ocenjevanje poteka izstrelitev._NEWLINE_Glavna izstreli\xc5\xa1\xc4\x8da imajo ve\xc4\x8d izstrelitvenih kompleksov, ki so lahko namenjeni razli\xc4\x8dnim vrstam raket nosilk. Ta obmo\xc4\x8dja so lahko lo\xc4\x8dena zaradi varnostnih razlogov. Za nosilke s kapljevinskim potisnim gorivom so potrebni ustrezni hranitveni objekti in v nekaterih primerih proizvodni objekti. Na teh mestih so pogosti tudi predelovalni obrati za trdne pogonske gorivne snovi. _NEWLINE_Izstreli\xc5\xa1\xc4\x8de lahko obsega tudi vzletno-pristajalne steze za vzletanje in pristajanje zrakoplovov, ki podpirajo operacije izstreli\xc5\xa1\xc4\x8da, ali za omogo\xc4\x8danje podpore za razli\xc4\x8dne vrste vzletanj plovil.\n_START_SECTION_\nZgodovina\n_START_PARAGRAPH_\nPrva raketa, ki je dosegla vesoljski prostor, je bila Aggregat 4 (A4), bolj znana kot V2, izstreljena junija 1944 z obmo\xc4\x8dja Peenem\xc3\xbcnde v severni Nem\xc4\x8diji ob neposrednem prikazu Hitlerju med 2. svetovno vojno in pri tem \xc5\xa1e v navpi\xc4\x8dnem letu prebila zvo\xc4\x8dni zid. Hitler je bojda ob tem dejal: \xc2\xbbPotrebujemo ve\xc4\x8djo glavo.\xc2\xab Na sre\xc4\x8do zaradi pojemanja voja\xc5\xa1ke mo\xc4\x8di vermahta in uspe\xc5\xa1nega napredovanja zaveznikov ni odlo\xc4\x8dilno vplivala na izzid vojne. Nem\xc5\xa1ke sile so tedaj imele v na\xc4\x8drtu s tem povra\xc4\x8dilnim oro\xc5\xbejem zravnati London do tal._NEWLINE_Takoj po vojni so 70 v celoti izdelanih raket V2, ki jih je zajela KV ZDA, predvsem iz vojnega raketnega obmo\xc4\x8dja in podzemnega bunkerja v severni Franciji, prenesli v voja\xc5\xa1ko raketno obmo\xc4\x8dje White Sands (WSMR) za preskusne izstrelitve. Po stati\xc4\x8dnem preskusu 15. marca 1945 so tam prvo raketo izstrelili 16. aprila naslednje leto z izstrelitvenega kompleksa 33. 47 od njih je doseglo nadmorsko vi\xc5\xa1ino med 100 km in 213\xc2\xa0km._NEWLINE_Sovjetska vojska je leta 1945 zajela ve\xc4\x8d kju\xc4\x8dnih proizvodnih obratov za V2 in pridobila usluge ve\xc4\x8d nem\xc5\xa1kih znanstvenikov in in\xc5\xbeenirjev, povezanih s projektom. \xc5\xa0e posebej glavni proizvodni obrat V2 v Nordhausnu. Tam so septembra 1946 sestavili 30 raket V2. Prvo izstrelitev sovjetske izpeljanke R-1 so izvedli 18. oktobra 1947 na poligonu Kapustin Jar._NEWLINE_Prvo izstreli\xc5\xa1\xc4\x8de za izstreljevanje v tir in \xc4\x8dloveka Kozmodrom Bajkonur v ju\xc5\xbenem Kazahstanu je za\xc4\x8delo delovati kot raketno obmo\xc4\x8dje sovjetske vojske leta 1955. Tam so prvi orbitalni polet dosegli oktobra 1957 z izstrelitvijo umetnega satelita Sputnik 1. To\xc4\x8dna lega kozmodroma je bila na za\xc4\x8detku tajna. Ugibali so njegovo pravo lego in na ugibanja je vplivalo tudi istoimensko rudarsko mesto 320\xc2\xa0km stran. Zunaj Sovjetske zveze je lega Bajkonurja postala znana leta 1957 \xc5\xa1ele, ko so vohunska izvidni\xc5\xa1ka letala U-2 identificirala obmo\xc4\x8dje s sledenjem \xc5\xbeelezni\xc5\xa1kih prog v Kazahstanu. Sovjetske oblasti sicer prave lege niso potrdile ve\xc4\x8d desetletij._NEWLINE_Prvega \xc4\x8dloveka Jurija Gagarina so v vesoljski prostor z Bajkonurja izstrelili leta 1961. Izstrelitveni kompleks Plo\xc5\xa1\xc4\x8dadka \xc5\xa1t. 1, ki so ga uporabili, je kasneje dobil simboli\xc4\x8dno ime Gagarinov start. Bajkonur je bil primarno sovjetsko izstreli\xc5\xa1\xc4\x8de in ga Rusija \xc5\xa1e vedno veliko uporablja pod zakupnim dogovorom s Kazahstanom._NEWLINE_V odgovor na zgodnje sovjetske uspehe so ZDA zgradile glavni vesoljski izstrelitveni kompleks v Cape Canaveralu na Floridi. Tam so izvedli veliko poletov brez posadke, kakor tudi prve s posadko v Cape Canaveral AFS (CCAFS) pod poveljstvom Vesoljskega poveljstva VL ZDA._NEWLINE_Za Program Apollo so zgradili sosednje izstreli\xc5\xa1\xc4\x8de Kennedyjevo vesoljsko sredi\xc5\xa1\xc4\x8de (KSC), kjer so v odpravi Apollo 11 s \xc4\x8dlove\xc5\xa1ko posadko dosegli Lunino povr\xc5\xa1je julija 1969. Sredi\xc5\xa1\xc4\x8de je bilo baza za vse izstrelitve programa raketoplana Space Shuttle in ve\xc4\x8dino pristankov na pristajalni stezi._NEWLINE_Gvajansko Izstreli\xc5\xa1\xc4\x8de Kourou je glavno evropsko izstreli\xc5\xa1\xc4\x8de pod francosko upravo, kjer izstreljujejo predvsem umetne satelite le 4\xc2\xb0 severno od ekvatorja._NEWLINE_Oktobra 2003 so v Satelitskem izstrelitvenem sredi\xc5\xa1\xc4\x8du D\xc5\xbejukjan (JSLC) na Kitajskem dosegli prvi kitajski polet s \xc4\x8dlove\xc5\xa1ko posadko._NEWLINE_Junija 2004 so na vzletni stezi Letali\xc5\xa1\xc4\x8da in izstreli\xc5\xa1\xc4\x8da Mojave v pu\xc5\xa1\xc4\x8davi Mojave, Kalifornija, prvi\xc4\x8d izstrelili \xc4\x8dloveka v vesoljski prostor v zasebno financiranem, podorbitalnem poletu, s \xc4\x8dimer so tlakovali pot za prihodnje komercialne polete. Hibridno plovilo SpaceShipOne so izstrelili pritrjeno na nosilno letalo White Knight, ki je prej vzletelo vodoravno.'